Urmareste Modifică dimensiunea fontului: Play

Bucureşti, 22 iun /Agerpres/ - Copreşedintele PNL Alina Gorghiu s-a declarat ''neplăcut surprinsă'' de faptul că şi colegii săi, senatori şi deputaţi liberali, care au fost prezenţi la plenul reunit al Parlamentului, au votat pentru adoptarea legii prin care aleşii care şi-au angajat rudele la birourile parlamentare până în 2013 nu pot fi urmăriţi de ANI.



"Înţeleg că s-a votat unanim. Credeţi-mă că sunt neplăcut surprinsă. Atât i-a dus capul. Mai mult de atâta nu am ce să comentez şi o să-i întreb şi eu pe cei doi lideri de grup de la noi, că de la PSD nu pot să am pretenţii, eram obişnuită să voteze aşa. Mă surprinde că sunt colegi de la noi care au votat cot la cot cu PSD. (...) Nu pot să-i înţeleg pe cei care au votat dezincriminarea faptelor de conflict de interese anterioare. O să cer o explicaţie. Nu mă puneţi să vă spun acum despre sancţiuni pentru că aş vrea să aud ceea ce spun liderii de grup", a spus Alina Gorghiu, miercuri, la Parlament.



Parlamentul a adoptat miercuri o propunere legislativă prin care senatorii şi deputaţii care şi-au angajat rudele la birourile parlamentare până în anul 2013 să nu poată fi urmăriţi de Agenţia Naţională de Integritate. AGERPRES/(A, AS - autor: Daniel Florea, editor: Georgiana Tănăsescu)